पायलट के समर्थन में गाया- म तो अनशन प बैठूंगी...
Rajasthan Congress Leader Sachin Pilot Anshan जयपुर जाते वक्त बस में सवार महिलाओं के वीडियो भी खूब वायरल हो रहा है। जिसमें पीली लुगड़ी ओढ़े महिलाएं देहाती गीत गाते हुए मस्ती करती हुई दिख रही हैं। इसके साथ ही युवा भी सचिन पायलट के समर्थन में नारेबाजी करते हुए जयपुर पहुंचे।
गाड़ी मोड़ ल ड्राइवर जैपर म, बैठेगो सचिन अनशन प
(ड्राइवर, गाड़ी जयपुर की तरफ मोड़ लो, सचिन अनशन पर बैठेगा)
म तो अनशन प बैठूंगी, सचिन पायलट क मार्यां
(मैं तो सचिन पायलट के साथ अनशन पर बैठूंगी)
मत चालै छैल मरोड़ा सूं, धीरे-धीरे चालां आंपा जोड़ा सूं
(आगे-पीछे उछलते हुए मत चलो, हम धीरे-धीरे जोड़े से चलें)
संगलां को नेतो अनशन प, बेगा-बेगा चालो सब जैपर म
(सबका नेता अनशन पर बैठा है, जल्दी-जल्दी सब जयपुर चलो)
लोकगीतों की ये पंक्तियां किसी खास उत्सव के लिए नहीं हैं। बल्कि दौसा के गांव-गांव से महिलाएं इस तरह गीत गाते हुए मंगलवार को बसों से रवाना होकर जयपुर पहुंचीं। जयपुर में कांग्रेस नेता सचिन पायलट अनशन पर बैठे थे। सुबह 11 बजे शुरू हुआ अनशन शाम 4 बजे खत्म हुआ।
अनशन जयपुर के शहीद स्मारक, गवर्नमेंट हॉस्टल इलाके में था। अनशन स्थल पहुंचने के लिए दौसा से बड़ी तादाद में पायलट समर्थक जयपुर पहुंचे। दौसा सचिन पायलट के पिता राजेश पायलट, मां रमा पायलट और खुद सचिन पायलट की कर्मस्थली रहा है। यहीं से पायलट परिवार की राजनीति चमकी। इसलिए शहरी-ग्रामीण इलाकों में सचिन को लेकर क्रेज है।
जिले की सिकराय, दौसा, बांदीकुई महुवा व लालसोट विधानसभा क्षेत्रों से पायलट समर्थक नारेबाजी करते हुए जयपुर पहुंचे और अनशन में शामिल हुए। इस दौरान महिलाओं में खासा उत्साह देखने को मिला।
बांदीकुई विधानसभा क्षेत्र से एडवोकेट राजाराम गुर्जर के नेतृत्व में महिलाएं सुबह गीत गाते हुए बसों में सवार हुईं। सभी महिलाओं ने अनशन में शामिल होने के लिए परंपरागत पीली लूगड़ी ओढ़ी। गुर्जर समाज में शुभ अवसरों पर पीली लूगड़ी (ओढ़नी) पहनने का रिवाज है। यही घाघरा-लूगड़ी दौसा इलाके का आम पहनावा भी है।
बसों में जयपुर पहुंचने तक ये महिलाएं उत्साह से लोकगीत गाती रहीं। बसों में महिलाएं दोनों हाथ उठाकर, ताली बजा-बजाकर सचिन के समर्थन के गीत गाए। अनशन के लिए गाते-बजाते जयपुर पहुंचती इन महिलाओं के वीडियो सोशल मीडिया पर खूब शेयर किए जा रहे हैं।
गीत के बीच-बीच में महिलाएं और सचिन समर्थक नारेबाजी भी करते दिखे। जयपुर में शहीद स्मारक पहुंचने के बाद 5 घंटे तक समर्थक महिलाएं अनशन स्थल पर ही जुटी रहीं और यहां भी नाच-गाकर सचिन का समर्थन किया।
उल्लेखनीय है कि पूर्ववर्ती वसुंधरा सरकार में कथित खदान घोटाले की जांच की मांग को लेकर पूर्व डिप्टी सीएम सचिन पायलट ने जयपुर के शहीद स्मारक पर एक दिन का अनशन किया। जो शाम 4 बजे तक चला। हालांकि सचिन के अनशन को सियासी गलियारों में दिनभर हलचल रही। कई तरह के कयास लगाए जा रहे थे कि सचिन कोई बड़ा ऐलान कर सकते हैं। लेकिन ऐसा नहीं हुआ।
शाम 4 बजे बाद गांवों से आई महिलाएं अपनी-अपनी बसों की ओर चल दीं।
यह भी पढ़ें
सचिन पायलट का अनशन 5 घंटे में खत्म:बोले- सालभर से CM से भ्रष्टाचार पर एक्शन की मांग कर रहा था, संघर्ष जारी रहेगा
राजस्थान के पूर्व उप मुख्यमंत्री सचिन पायलट का अपनी ही सरकार के खिलाफ एक दिन का अनशन 5 घंटे में खत्म हो गया है। करीब पौने 4 बजे पायलट के समर्थकों ने मिठाई खिलाकर अनशन तुड़वाया। अनशन के बाद पायलट ने कहा कि मैंने सिर्फ करप्शन पर कार्रवाई के उद्देश्य के लिए अनशन रखा था। यदि कोई बात संगठन की होती तो मैं संगठन से बात करता। साल भर से मैं मुख्यमंत्री से मांग कर रहा था।
पायलट ने कहा कि करप्शन के खिलाफ हमारी जीरो टॉलरेंस की पॉलिसी रही है तो कार्रवाई भी होनी चाहिए। मुझे उम्मीद है कि कार्रवाई जरूर होगी। करप्शन के खिलाफ हमारा संघर्ष जारी रहेगा, हम चाहते हैं कि देश और प्रदेश में स्वच्छ राजनीति हो। (पूरी खबर पढ़ें)